# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Ymgynghoriad ar Reoliadau Deddf Plant 2004 (Cronfa Ddata Plant sy’n Colli Addysg) (Cymru)** |
| **DYDDIAD**  | **31 Ionawr 2024** |
| **GAN** | **Jeremy Miles, Gweinidog y Gymraeg ac Addysg**  |

Rwy'n falch o gael lansio'r ymgynghoriad ar Reoliadau drafft [‘Deddf Plant 2004 (Cronfa Ddata Plant sy'n Colli Addysg) (Cymru)’](https://www.llyw.cymru/cronfa-ddata-plant-syn-colli-addysg). Yn fy [Natganiad Llafar](https://www.llyw.cymru/datganiad-llafar-addysg-ddewisol-yn-y-cartref) ym mis Mehefin 2023, cyhoeddais fy mwriad i lunio rheoliadau a fydd yn ei gwneud yn ofynnol cael cronfa ddata o'r plant nad ydynt wedi'u cofrestru mewn ysgol, nad ydynt yn derbyn addysg y tu allan i'r ysgol, neu nad yw'n hysbys i'r awdurdod lleol eu bod yn cael eu haddysgu'n briodol gartref, ac i ymgynghori ar y rheoliadau yn fuan yn 2024.  Mae colli addysg ynddo'i hun yn fater lles, a nod y cynigion ar gyfer cronfa ddata yw cyfrannu at ein hymrwymiad i lwyddiant a lles pob dysgwr.

Mae'r cynnig yn seiliedig ar yr [ymgynghoriad](https://www.llyw.cymru/cronfeydd-data-addysg-awdurdodau-lleol) cyntaf ar Reoliadau drafft Cronfa Ddata Deddf Plant 2004 (Cymru) yn 2020. Ystyriwyd yr ymatebion yn fanwl, ac rydym wedi gweithio i sicrhau'r cydbwysedd cywir rhwng helpu awdurdodau lleol i gyflawni eu dyletswyddau yn effeithiol mewn perthynas ag addysg a sicrhau bod y broses o rannu data rhwng cyrff cyhoeddus yn gymesur ac at ddiben nodi plant a allai fod yn colli addysg yn unig.

Mae Llywodraeth Cymru eisoes wedi ymgysylltu â'n prif randdeiliaid ar y cynigion hyn ac wedi gofyn am adborth. Bydd y Rheoliadau yn cael eu treialu i ddechrau ar draws nifer fach o awdurdodau lleol er mwyn asesu pa mor effeithiol ydynt o ran nodi plant nad ydynt yn hysbys i'r awdurdod lleol. Bydd y peilot yn cael ei werthuso, a chaiff unrhyw newidiadau gofynnol eu gwneud cyn cyflwyno'r cynllun yn ehangach ledled Cymru.

Bydd yr ymgynghoriad yn dechrau heddiw ac yn dod i ben ar 25 Ebrill 2024.